Euroopa Liidu Teataja L 062 , 04/03/1997 Lk 0001 - 0003



Nõukogu määrus (EÜ) nr 408/97, 24. veebruar 1997, merekalapüügialase koostöökokkuleppe sõlmimise kohta Euroopa Ühenduse ja Mauritaania Islamivabariigi vahel ning selle rakendussätete kehtestamise kohta EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 43 koostoimes artikli 228 lõikega 2 ja artikli 228 lõike 3 esimese lõiguga, võttes arvesse komisjoni ettepanekut, võttes arvesse Euroopa Parlamendi nõusolekut [1] ning arvestades, et: ühendus ja Mauritaania Islamivabariik parafeerisid 20. juunil 1996 merekalapüügialase koostöökokkuleppe, millega tagatakse ühenduse kaluritele kalapüügivõimalused Mauritaania suveräänsete õiguste või jurisdiktsiooni alla kuuluvates vetes; kõnealuse kokkuleppe heakskiitmine on kooskõlas ühenduse huvidega; ühendusele Mauritaania kalastusvööndis antud kalapüügivõimaluste tõhusaks kasutamiseks tuleks need jaotada liikmesriikide vahel; käesoleva määrusega hõlmatud kalapüügi suhtes kohaldatakse kontrolli, mis on sätestatud nõukogu 12. oktoobri 1993. aasta määruses (EMÜ) nr 2847/93, millega luuakse ühise kalanduspoliitika suhtes rakendatav kontrollisüsteem [2]; nimetatud kokkuleppe rakendamise tagamiseks peavad liikmesriigid tagama, et laevaomanikud täidavad oma kohustusi ning esitavad komisjonile kogu asjakohase teabe; vastavalt määrusele (EÜ) nr 3317/94 [3] ja eespool nimetatud kokkuleppega ettenähtud korrale peavad lipuliikmesriik ja komisjon tagama, et kalapüügilitsentside taotlused oleksid kooskõlas nimetatud korra ja kehtivate ühenduse eeskirjadega, ON VASTU VÕTNUD KÄESOLEVA MÄÄRUSE: Artikkel 1 Ühenduse nimel kiidetakse heaks Euroopa Ühenduse ja Mauritaania Islamivabariigi vaheline merekalapüügialane koostöökokkulepe (edaspidi "kokkulepe"). Kokkuleppe tekst on lisatud käesolevale määrusele. [4] Artikkel 2 Kokkuleppe ajutisest kohaldamisest tulenevad kalapüügivõimalused jaotatakse vastavalt käesoleva määruse lisas esitatud tabelile. Otsus püügivõimaluste iga-aastase jaotuse kohta liikmesriikide vahel alates 1. augustist 1997 tehakse peajalgsete puhul iga aasta 30. juuniks määruse (EMÜ) nr 3760/92 [5] artiklis 18 sätestatud korras. Kui mõni liikmesriik kogub mõnes püügikategoorias talle ettenähtud tonnaažist vähem litsentsitaotlusi, pakub komisjon taotluste esitamise võimalust teiste liikmesriikide laevaomanikele. Artikkel 3 1. Liikmesriigid: a) kontrollivad kokkuleppe I lisa 1. liites esitatud litsentsitaotluse vormil esitatavate andmete vastavust komisjoni määrusega (EÜ) nr 109/94 [6] loodud ühenduse kalalaevaregistri andmetele ning teatavad komisjonile nende andmete mis tahes muudatustest edaspidistes taotlustes. Nad kontrollivad ka litsentside koostamiseks vajalike muude andmete õigsust; b) esitavad litsentsitaotlused määruse (EÜ) nr 3317/94 artikli 3 lõike 1 kohaselt komisjonile hiljemalt kaks tööpäeva enne kokkuleppe I lisa II peatüki punktis 2.1 sätestatud tähtpäeva; c) esitavad komisjonile igal kuul loendi laevadest, mille litsentsid on peatatud, ning teatavad sadamate kaupa litsentsi väljaandmise ja taastamise kuupäeva; d) edastavad komisjonile kokkuleppe II lisa IV peatüki punktis 2 viidatud kontrolliaktide kokkuvõtted. Kokkuvõtetes kirjeldatakse teostatud kontrolle, saadud tulemusi ja võetud meetmeid; e) edastavad komisjonile igal kuul kokkuleppe II lisa V peatüki punktis 14 sätestatud teadusvaatlejate aruannete koopiad. Nad teatavad komisjonile viivitamata mis tahes rikkumistest, millele neis aruannetes sisalduv teave osutab, ning võetud meetmetest. Nad kannavad aruannetes sisalduvad teaduslikud andmed elektroonilisse andmebaasi. Komisjonil on juurdepääs neile andmebaasidele; f) edastavad komisjonile ja samal ajal ka Mauritaania pädevatele asutustele kokkuleppe II lisa VI peatüki punkti 4 alusel kavandatud kontrollkäikude teatise koopia ja, kui vaja, vaatleja osalemise teatise koopia. Nad edastavad komisjonile oma järelevalveasutuste poolt kokkuleppe II lisa VI peatüki punkti 3 kohaselt määratud vaatlejate aruannete koopiad; g) võtavad vastu sätted, mis võimaldavad võtta asjakohaseid meetmeid ja algatada haldusmenetlusi, nagu on sätestatud kokkuleppe II lisa V peatüki punktis 15. Artikkel 4 Nõukogu eesistuja edastab ühenduse nimel kokkuleppe artikliga 16 ettenähtud teate. [7] Artikkel 5 Käesolev määrus jõustub seitsmendal päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 24. veebruar 1997 Nõukogu nimel eesistuja H. Van Mierlo [1] EÜT C 380, 16.12.1996. [2] EÜT L 261, 20.10.1993, lk 1. Määrust on viimati muudetud määrusega (EÜ) nr 2870/95 (EÜT L 301, 14.12.1995, lk 1). [3] Nõukogu 22. detsembri 1994. aasta määrus (EÜ) nr 3317/94, millega kehtestatakse üldsätted, mis käsitlevad kalapüügi lubamist kolmanda riigi vetes kalastuskokkuleppe alusel (EÜT L 350, 31.12.1994, lk 13). [4] Kokkuleppe teksti vaata EÜT L 334, 23.12.1996, lk 20. [5] Nõukogu 20. detsembri 1992. aasta määrus (EMÜ) nr 3760/92, millega luuakse ühenduse kalapüügi- ja akvakultuurisüsteem (EÜT L 389, 31.12.1992, lk 1). Määrust on muudetud 1994. aasta ühinemisaktiga. [6] Komisjoni 19. jaanuari 1994. aasta määrus (EÜ) nr 109/94 ühenduse kalalaevaregistri kohta (EÜT L 19, 22.1.1994, lk 5). Määrust on muudetud määrusega (EÜ) nr 493/96 (EÜT L 72, 21.3.1996, lk 12). [7] Nõukogu peasekretariaat avaldab kokkuleppe jõustumise kuupäeva Euroopa Ühenduste Teatajas. -------------------------------------------------- LISA Kalapüügivõimaluste ajutine jaotus liikmesriikide vahel Püügikategooria | Liikmesriik | Tonnaaž/lubatud laevade arv | 1.8.1996– 31.7.1997 | 1.8.1997– 31.7.1998 | 1.8.1998– 31.7.1999 | 1.8.1999– 31.7.2000 | 1.8.2000– 31.7.2001 | Vähid, välja arvatud langustid (brt) | Hispaania | 4000 | 4000 | 4000 | 4000 | 4000 | Itaalia | 1000 | 1000 | 1000 | 1000 | 1000 | Portugal | 500 | 500 | 500 | 500 | 500 | Senegali merluus (brt) | Hispaania | 8500 | 8500 | 8500 | 8500 | 8500 | Põhjalähedased liigid, välja arvatud senegali merluus traalnoot (brt) | Hispaania | 5500 | 5500 | 5500 | 5500 | 5500 | Põhjalähedased liigid, välja arvatud senegali merluus muud püügivahendid (brt) | Hispaania | 1200 | 1200 | 1200 | 1200 | 1200 | Portugal | 2000 | 2000 | 2000 | 2000 | 2000 | Prantsusmaa | 1000 | 1000 | 1000 | 1000 | 1000 | Peajalgsed (laevade arv) | Hispaania | 22 | | | | | Itaalia | 3 | Muutmisel | Muutmisel | Muutmisel | Muutmisel | Langustid (brt) | Portugal | 300 | 300 | 300 | 300 | 300 | Pelaagilised liigid (laevade arv) | | 22 | 22 | 22 | 22 | 22 | Tuunipüügiseinerid (laevade arv) | Hispaania | 22 | 22 | 22 | 22 | 22 | Prantsusmaa | 18 | 18 | 18 | 18 | 18 | Tuunipüügi ritvõngelaevad ja maili kasutavad laevad (laevade arv) | Hispaania | 7 | 7 | 7 | 7 | 7 | Portugal | 3 | 3 | 3 | 3 | 3 | Prantsusmaa | 7 | 7 | 7 | 7 | 7 | --------------------------------------------------